[pic] | ЕВРОПЕЙСКА КОМИСИЯ |

Брюксел, 6.5.2010

COM(2010)221 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

ОТНОСНО РАЗРАБОТВАНЕТО НА ШЕНГЕНСКА ИНФОРМАЦИОННА СИСТЕМА ОТ ВТОРО ПОКОЛЕНИЕ (ШИС II)

Доклад за напредъка

юли 2009 г. — декември 2009 г.

СЪДЪРЖАНИЕ

1. Въведение 3

2. Етап в развитието на проекта 3

2.1. Напредък през разглеждания период 3

2.1.1. Обзорна информация 3

2.2. Подготовка за междинно изпитване 4

2.3. Подготовка за алтернативно техническо решение 4

2.4. Подготовка за пускане в действие 4

2.5. Подготовка за миграцията 6

2.5.1. Правни инструменти за миграцията 6

2.6. Мрежа ШИС II 6

2.7. Оперативно управление 7

2.8. Сигурност и защита на данните 7

3. Управление 7

3.1. Финансови последици 7

3.2. Управление на проекта 8

3.2.1. Съвет за цялостно управление на програмата (СЦУП) 8

3.2.2. Комитет за ШИС-ВИС (ШИС ІІ) 8

3.2.3. Национално планиране и координиране 9

3.2.4. Съветът 9

3.2.5. Европейският парламент 9

4. Приоритети за следващия отчетен период 10

5. Заключения 10

1. Въведение

В настоящия доклад за напредъка се описва извършената работа през втората половина на 2009 г. по разработването на Шенгенската информационна система от второ поколение (ШИС II) и по миграцията от ШИС 1+ към ШИС II. Докладът се представя на Съвета и на Европейския парламент в съответствие с член 18 от Регламент (ЕО) № 1104/2008 на Съвета и Решение 2008/839/ПВР на Съвета относно миграцията от Шенгенската информационна система (ШИС 1+) към Шенгенската информационна система от второ поколение (ШИС II). Настоящият доклад представлява и доклад за напредъка в изпитванията.

2. Етап в развитието на проекта

2.1. Напредък през разглеждания период

2.1.1. Обзорна информация

Този период беше доминиран от прилагането на насоките, предвидени в заключенията на Съвета по правосъдие и вътрешни работи, съответно от 4—5 юни и 30 ноември 2009 г.

На 4—5 юни Съветът прие заключение, че главният изпълнител по договора за разработване ще продължи разработването на ШИС II въз основа на текущия проект ШИС II и че за срок, необходим за подкрепа на проекта, ще бъде запазено едно алтернативно техническо решение за постигане на ШИС II (наречено „ШИС 1+ RE“) като план за действие при непредвидени обстоятелства. Съветът постигна съгласие и по две междинни цели на проекта, като определи техническите аспекти на условията и крайните критерии, които следва да бъдат изпълнени, за да продължи работата по текущия проект ШИС II. Тези междинни цели следва да докажат стабилността, надеждността и качеството на работа на централната ШИС II и правилното функциониране на важни основни функционални възможности, като съгласуваност на данните и надежден пренос на съобщения, след съществени и важни фази на разработване на проекта ШИС II. Свързаните с тях изпитвания ще започнат веднага щом Комисията и държавите-членки заявят готовността си и функцията за техническа поддръжка в Страсбург (ЦС.ШИС) потвърди, че средствата за изпитване на ШИС 1+ отговарят на изискванията и са готови.

Постигането на първата междинна цел е предвидено за периода след изпитването на качеството на работа на системата, планирано за четвъртото тримесечие на 2009 г. Въпреки това на своето заседание на 30 ноември Съветът прие заключение, че крайният срок за изпълнение на първото междинно изпитване ще бъде най-късно 29 януари 2010 г. В зависимост от резултата от първото междинно изпитване на 30 януари 2010 г. за Съвета ще започне да тече двумесечен период на размисъл за оценка на резултатите от изпитването.

В тясно сътрудничество с държавите-членки Комисията въвежда елементите, необходими за следване на посоката, определена в заключенията на Съвета. Съответно работата е насочена в три основни направления:

- подготовка за междинно изпитване;

- подготовка за алтернативно техническо решение;

- подготовка за пускане в действие.

2.2. Подготовка за междинно изпитване

Започна техническата подготовка първото за първото от двете междинни изпитвания с цел да се провери дали системата има здрави основи. Техническата подготовка имаше за цел по-специално да гарантира, че всички предварителни условия за провеждането на това изпитване са изпълнени (съответствие с националните системи, участващи в изпитването, генериране на данни от изпитването, валидиране на инструментите за изпитване, адаптиране на настройките на централната система и изготвяне на подробни описания на изпитването). До края на 2009 г. единадесет държави-членки бяха постигнали съответствие, а инструментите за изпитване на ШИС 1 + отговаряха на изискванията и бяха готови.

На своето заседание през юни Съветът прикани също така Комисията да гарантира, че етапите ще бъдат част от резултатите по договора за текущия проект ШИС II и да постигне договореност с изпълнителите, че неспазването на тези етапи ще представлява условие за прекратяване на съществуващите договори. Съответното изменение на договора във връзка с първия етап бе подписано между страните на 13 октомври. Това изменение включи разпоредба, съгласно която Комисията има право да прекрати договора автоматично и с незабавно действие, ако Съветът счете, че първото междинно изпитване на ШИС II е преминало неуспешно.

2.3. Подготовка за алтернативно техническо решение

Започнаха проучвателни преговори с френските органи, за да се подготви евентуалното преминаване към алтернативен технически сценарий за прилагане на функционалните възможности на ШИС II в случай, че бъде преценено, че един от основните етапи се е провалил.

Ключов елемент на всяко делегиране на дейности на Франция би било приемането на законодателни предложения за изменение на инструментите за миграция (предложение за регламент[1] и предстоящо предложение за включване на аспекти, които преди бяха обхванати от решението относно третия стълб — вж. точка 2.5.1.).

2.4. Подготовка за пускане в действие

Цялостният преглед архитектурата, извършен от консултант-специалист по информационни технологии в периода между март и април 2009 г., доведе до широк консенсус сред експертите по ШИС II, че в архитектурата на ШИС II няма сериозни недостатъци. Въпреки това по отношение на проектирането и прилагането бяха направени редица препоръки за подобряване на някои аспекти на системата като качеството на работата, мащабируемостта на софтуера и лесната поддръжка. Архитектурата на работните съобщения беше определена като твърде сложна и позволяваща опростяване. През периода за анализ и коригиране, посочен в предишния доклад, бяха определени редица области, в които системата да се подобри.

Успоредно с подготовката на първото междинно изпитване Комисията, експерти от държавите-членки и изпълнители работиха заедно по оценяването на техническите изисквания за създаване в крайна сметка на версията на софтуера, която ще бъде използвана от системата, действаща в реално време. Тази работа беше извършена чрез проучвания, работни срещи, прототипи („тествания на концепцията“) и дискусии в съвета за цялостно управление на програмата (СЦУП)[2]. Съветът за цялостно управление на програмата (СЦУП) бе създаден от Комисията за осигуряване на по-добро управление и координация на проекта ШИС II и свързаните с него дейности, включително за гарантиране на съгласуваността между разработването на централната система и националните системи.

В сътрудничество с държавите-членки и главния изпълнител по разработването Комисията започна няколко инициативи за подобряване на спецификациите на системата. Конкретните области, изследвани задълбочено, бяха:

- опростяване на начина, по който големи обеми от данни се „архивират“ (например когато на дадена държава-членка евентуално се наложи да създаде копие на централната база данни на национално равнище);

- опростяване на процесите за гарантиране на последователност на данните;

- преструктуриране на формата на съобщението;

- рационализиране на функциите за създаване, актуализиране и заличаване на данни на мястото, където те биха били вписани в централната система с оглед на това процесите да се извършват едновременно и да отнемат по-малко време;

- хармонизиране на процесите и процедурите за работа с различните версии на системата.

През декември 2009 г. главният изпълнител по разработването представи четири проекта на технически документи по последните четири позиции от горепосочения списък. Преди тази работа да може да приключи, ще бъдат необходими допълнителни разговори с държавите-членки относно някои нефункционални изисквания.

Освен това напредъкът в използването на ШИС от държавите-членки доведе до ситуация, при която броят на сигналите в системата се увеличи значително. Броят на първоначално предвидените сигнали беше 22 милиона, а по последни оценки в обозримо бъдеще се предвиждат 73 милиона сигнала. Предвид резултатите от извършеното допълнително проучване на обемите между юни и септември, е необходимо Комисията да продължи да работи съвместно с експерти от държавите-членки по това важно изменение на изискванията, което трябва да бъде отразено във всяко техническо решение.

2.5. Подготовка за миграцията

2.5.1. Правни инструменти за миграцията

В регламента на Съвета[3] и решението на Съвета[4], уреждащи миграцията от ШИС 1 + към ШИС II (инструментите за миграцията), се определят задачите и отговорностите на Комисията и държавите-членки за подготовката на тази миграция, включително по-нататъшното разработване и изпитване на ШИС II. Тъй като според правните инструменти, които понастоящем са в сила, срокът на действие изтича на 30 юни 2010 г., Комисията изготви предложения за тяхното изменение най-вече с оглед на удължаване на крайния срок за прехвърляне на данни от ШИС 1+ към ШИС II.

Докато продължаваха преговорите по законодателното предложение за регламент[5], предложението за изменение на решението на Съвета в рамките на предишния трети стълб загуби актуалност с влизането в сила на Договора от Лисабон. През 2010 г. Комисията възнамерява да направи предложение съгласно съответната процедура.

Взети заедно тези предложения имат за цел официалното създаване на координиращ орган от технически експерти, който да ръководи по-нататък цялостното разработване на ШИС II съгласно искането на Съвета по правосъдие и вътрешни работи от 4—5 юни 2009 г., както и осигуряването на правна гъвкавост с оглед на алтернативен технически сценарий в съответствие с подхода на Съвета за запазване на план за действие по проекта при непредвидени обстоятелства.

2.6. Мрежа ШИС II

Проектът ШИС II предвижда осигуряването на комуникационна мрежа, покриваща голямо пространство, която отговаря на изискванията за наличност, сигурност, географско покритие и ниво на обслужване и благодарение на която ще се осъществява комуникацията между националните системи и централната система. Персоналът на Европейския надзорен орган по защита на данните (ЕНОЗД) извърши проверка в SOC (център за експлоатация на мрежата) в Братислава. Проверката показа, че като цяло положението е задоволително. Вероятно е ЕНОЗД да даде известни препоръки за по-нататъшно подобряване на сигурността в SOC и за осигуряване на по-добро съответствие с разпоредбите за защита на данните, като например се съобщава за използването на системи за видео наблюдение.

Проведе се семинар с участието на държавите-членки, посветен на допълнителните гаранции за сигурност на системата. По този въпрос с държавите-членки ще бъдат направени по-нататъшни консултации посредством въпросник за определяне на всички важни действия, които следва да бъдат обмислени.

2.7. Оперативно управление

Обучението на персонала, нает в Страсбург за работата със системата, почти приключи. Планът за „преход към действие“ на биометричната съпоставителна система започна, а персоналът в Страсбург вече е практически готов да работи с тази система.

В момента в рамките на подготвителните структури на Съвета и в Парламента текат преговори по законодателните предложения за създаването на агенция за дългосрочното оперативно управление на широкомащабни информационни системи в областта на правосъдието, свободата и сигурността, включително ШИС II .

2.8. Сигурност и защита на данните

В допълнение към въпроса за сигурността на мрежата, посочен в точка 2.6 по-горе, персоналът на ЕНОЗД и службите на Комисията продължиха да провеждат редовно двустранни срещи за обсъждане на въпроси относно сигурността и защитата на данните, свързани с ШИС II. На 1 декември 2009 г. служители на ЕНОЗД извършиха посещение за установяване на фактите в централата на ШИС II в Страсбург. Основна тема на посещението беше физическата сигурност.

3. Управление

3.1. Финансови последици

Към края на отчетния период общите бюджетни задължения, поети от Комисията по проекта ШИС II, възлизат приблизително на 81,6 млн. EUR. Съответните договори включват проучвания за осъществимост, разработването на самата централна ШИС II, поддръжката и гарантирането на качеството, мрежата ШИС II, подготовката на оперативното управление в Страсбург, сигурността, подготовката на биометричните данни и комуникацията.

В края на декември 2009 г. около 50,2 млн. EUR от тази сума бяха действително изплатени. Основните разходни пера бяха: разработване (24,3 млн. EUR); мрежа (14,6 млн. EUR) и поддръжка и гарантиране на качеството (6,3 млн. EUR).

Изпълнение на бюджета |

от 2002 г. до декември 2009 г. | от юли до декември 2009 г. |

Поети задължения | Плащания | Поети задължения | Плащания |

Разработване | 37 458 059 | 24 260 603 | 1 530 908 | 1 812 342 |

Поддръжка и гарантиране на качеството | 8 500 034 | 6 291 933 | 839 586 | 1 636 532 |

Мрежа | 26 954 673 | 14 599 264 | 5,652,772 | 4 230 655 |

Подготовка на оперативното управление | 6 083 613 | 3 818 929 | 1 136 768 | 1 336 466 |

Сигурност | 869 275 | 143 909 | 0 | 24 889 |

Проучвания | 919 831 | 895 095 | 0 | 0 |

Други | 834 483 | 160 778 | 0 | 64 253 |

ОБЩО: | 81 619 969 | 50 170 511 | 9 160 034 | 9 105 137 |

През периода, обхванат от настоящия доклад:

- бяха платени приблизително 9,1 млн. EUR, основно за мрежата (4,2 млн. EUR) и за месечни текущи разходи;

- бяха поети задължения за около 9,2 млн. EUR (т.е. към края на годината са били поети задължения за 34 % от общите бюджетни кредити за дейностите по ШИС II, предвидени в общия бюджет за 2009 г.). Тази по-ниска от предвиденото цифра се дължи на факта, че поръчването на нови услуги и продукти бе отложено в очакване на решаването на техническите проблеми, възникнали при разработването, и на новите насоки на Съвета относно проекта;

- във връзка с неуспешните изпитвания на оперативната система през декември 2008 г. бяха наложени санкции в размер на 390 000 EUR.

3.2. Управление на проекта

3.2.1. Съвет за цялостно управление на програмата (СЦУП)

За да се гарантира оптималното участие на държавите-членки при преминаването на проекта в нова фаза, през януари 2009 г. беше въведен подход за цялостно управление на програмата ШИС II, както беше прието от Съвета на 26—27 февруари. Съветът от 4—5 юни прикани Комисията да се опре на опита и извлечените поуки от тази структура на управление и да я разработи допълнително. Тези промени в управлението бяха консолидирани в законодателното предложение за регламент за изменение на инструментите за миграция.

СЦУП се събра 22 пъти през периода, обхванат от настоящия доклад. Съветът допринесе по положителен начин за управлението на програмата и осигури по-голямо участие на държавите-членки.

3.2.2. Комитет за ШИС-ВИС (ШИС ІІ)

При разработването на ШИС II Комисията се подпомага от Комитета за ШИС-ВИС. През периода юли—декември 2009 г. бяха проведени пет заседания на Комитета за ШИС-ВИС по въпросите на ШИС II.

Освен редовните заседания на Комитета за ШИС-ВИС се организират и срещи на работни групи на комитета и семинари с участието на експерти от държавите-членки, на които подробно се обсъждат технически въпроси. Обикновено тези заседания и срещи се съсредоточават върху въпроси, възникнали в контекста на постигането на конкретни резултати по проекта.

- „Консултативната група по изпитванията“ (КГИ) предоставя на Комитета за ШИС-ВИС становища по въпроси, свързани с организацията, осъществяването и тълкуването на резултатите от изпитванията. През настоящия отчетен период групата проведе 23 заседания.

- „Съветът за управление на промените“ (СУП) дава съвети относно класификацията, окачествяването и потенциалното отражение от коригирането на проблеми, за които е докладвано. Тази работна група, която докладва и на Комитета за ШИС-ВИС, проведе пет срещи по време на настоящия отчетен период.

- След представянето на заключенията на групата по миграцията бяха проведени три семинара по миграцията към ШИС ІІ, чиято цел беше да се дадат съвети на Комитета за ШИС-ВИС и да се извършат дейности по тази тема от ключова важност.

3.2.3. Национално планиране и координиране

В рамките на Комитета за ШИС-ВИС е организирана работна група, съставена от националните ръководители на проекта (НРП) на държавите-членки и тези на потребителите. На заседанията си НРП обсъждат подробното планиране, рисковете и дейностите по проекта на централно и национално равнище. През настоящия отчетен период се проведоха четири заседания на НРП.

3.2.4. Съветът

Комисията участва в заседанията на подготвителните органи на Съвета, отговарящи за Шенгенската информационна система и във всяко заседание на Съвета на министрите, в чийто дневен ред е включена ШИС II. В тези случаи Комисията представя устни доклади за актуалното състояние на проекта ШИС II, свързаните с него рискове и предвидените следващи стъпки.

3.2.5. Европейският парламент

Заместник-председателят Баро съобщаваше чрез писма до председателя на комисията по граждански свободи, правосъдие и вътрешни работи и до основните докладчици за всички важни развития по досието ШИС II. По време на периода, обхванат от настоящия доклад, бяха изпратени четири такива писма. Всеки път, когато на заседанията на Съвета имаше дебати относно ШИС II, заместник-председателят Баро лично изнасяше брифинги пред членовете на Европейския парламент. Съветът по правосъдие и вътрешни работи обсъди ШИС II на две свои заседания през този период.

Освен това Комисията присъстваше на всички пленарни заседания и заседания на комисии, с цел пряко да се спре на въпроси, свързани с ШИС II: това включваше общо четири заседания и срещата на заместник-председателя с координаторите от политическите групи в комисията по граждански свободи, правосъдие и вътрешни работи.

Комисията присъства и на парламентарната сесия и надлежно взе под внимание резолюцията на Европейския парламент от 22 октомври 2009 г. относно напредъка на Шенгенската информационна система II и Визовата информационна система. След това заместник-председателят изпрати писмо до председателя на комисията по граждански свободи, правосъдие и вътрешни работи.

Комисията отговори и на четири парламентарни въпроса, свързани с ШИС II.

4. Приоритети за следващия отчетен период

- междинно изпитване;

- предоставяне на подходящи сведения на Съвета, за да се подпомогне двумесечния период на размисъл, ако резултатите от междинното изпитване са незадоволителни;

- подготовка за алтернативно техническо решение, ако Съветът прикани Комисията да прекрати текущия проект ШИС II;

- подготовка за пускане в действие.

5. Заключения

През този период работата беше съсредоточена върху дейности за следване на насоките, предвидени в заключенията на Съвета по правосъдие и вътрешни работи съответно през юни и ноември 2009 г.

Комисията се съгласи с други заинтересовани страни, че междинните изпитвания, поискани от Съвета през юни, ще бъдат индикация по отношение на стабилността, надеждността и функционирането на централната система. Резултатите от тези изпитвания ще представляват важен елемент в дискусиите за бъдещето на ШИС II.

Комисията работи в тясно сътрудничество с държавите-членки по прилагането на горепосочените заключения и информира Европейския парламент за напредъка. По-специално Комисията гарантира въвеждането в пълна степен на правните, техническите, организационните и договорните елементи, необходими, за да може главният изпълнител по разработването да извърши първото изпитване при благоприятни условия. В съответствие с насоките на Съвета от юни Комисията включи първия етап в основния договор за разработването.

На заседанието си на 30 ноември Съветът определи 29 януари 2010 г. за краен срок за извършване на първото междинно изпитване. Достатъчно на брой държави-членки успяха да покажат съответствие, за да участват в това изпитване.

Ако първото изпитване се окаже неуспешно, Комисията се съгласи да подкрепи Съвета в процеса на размисъл относно бъдещата насока на ШИС II, като представи в писмена форма необходимата финансова и бюджетна информация.

С френските органи започнаха проучвателни преговори с оглед на евентуално решение на Комисията за преустановяване на текущия проект ШИС II и предприемане на стъпки въз основа на алтернативен технически сценарий за прилагане на функционалните възможности на ШИС II, в случай че Съветът счете някой от основните етапи за неуспешен.

Освен това по време на периода, обхванат от настоящия доклад, Комисията организира съвместно с експерти от държавите-членки необходимата работа за извършване на обширен анализ на техническите спецификации на ШИС II, с цел да може да направлява решенията в бъдеще.

Приложение I

Заседания на Комитета за ШИС-ВИС (ШИС ІІ) и на работната група

а) Заседания, проведени през отчетния период

ЮЛИ 2009 г. |

8, 13, 29 | Съвет за цялостно управление на програмата ШИС ІІ |

15 | Съвет за управление на промените / Семинар по миграцията |

14 | Заседание на националните ръководители на проекта |

14 | Комитет за ШИС-ВИС (технически ШИС ІІ) |

2, 9, 16, 31 | Консултативна група по изпитванията |

АВГУСТ 2009 г. |

12, 19, 26 | Съвет за цялостно управление на програмата ШИС ІІ |

06, 20, 28 | Консултативна група по изпитванията |

26 | Съвет за управление на промените / Семинар по миграцията |

СЕПТЕМВРИ 2009 г. |

2, 9, 16, 22 | Съвет за цялостно управление на програмата ШИС ІІ |

15 | Комитет за ШИС-ВИС (технически ШИС ІІ) |

3, 10, 17, 24 | Консултативна група по изпитванията |

ОКТОМВРИ 2009 г. |

1 | Съвет за управление на промените |

20 | Заседание на националните ръководители на проекта |

20 | Комитет за ШИС-ВИС (технически ШИС ІІ) |

27 | Комитет за ШИС-ВИС (SIRENE) |

1, 8, 15, 22, 29 | Консултативна група по изпитванията |

6, 13, 21, 28 | Съвет за цялостно управление на програмата ШИС ІІ |

НОЕМВРИ 2009 г. |

3, 11, 18, 24 | Съвет за цялостно управление на програмата ШИС ІІ |

25 | Заседание на националните ръководители на проекта |

25 | Комитет за ШИС-ВИС (технически ШИС ІІ) |

3 | Съвет за управление на промените / Семинар по миграцията |

5, 12, 19, 26 | Консултативна група по изпитванията |

ДЕКЕМВРИ 2009 г. |

1, 9, 15, | Съвет за цялостно управление на програмата ШИС ІІ |

16 | Заседание на националните ръководители на проекта |

16 | Комитет за ШИС-ВИС (технически ШИС ІІ) |

10 | Семинар по миграцията / Съвет за управление на промените |

3, 10, 17 | Консултативна група по изпитванията |

б) Заседания, вече насрочени за следващия отчетен период

ЯНУАРИ 2010 г. |

20 | Заседание на националните ръководители на проекта |

20 | Комитет за ШИС-ВИС (технически ШИС ІІ) |

14 | Съвет за управление на промените / Семинар по миграцията |

6, 13, 20, 27 | Съвет за цялостно управление на програмата ШИС ІІ |

7, 14, 21, 28 | Консултативна група по изпитванията |

ФЕВРУАРИ 2010 г. |

3, 10, 17, 24 | Съвет за цялостно управление на програмата ШИС ІІ |

24 | Заседание на националните ръководители на проекта |

18 | Съвет за управление на промените / Семинар по миграцията |

24 | Комитет за ШИС-ВИС (технически ШИС ІІ) |

20 | Комитет за ШИС-ВИС (SIRENE) |

4, 11, 18, 25 | Консултативна група по изпитванията |

МАРТ 2010 г. |

3, 10, 17, 24, 31 | Съвет за цялостно управление на програмата ШИС ІІ |

24 | Заседание на националните ръководители на проекта |

24 | Комитет за ШИС-ВИС (технически ШИС ІІ) |

18 | Семинар по миграцията / Съвет за управление на промените |

4, 11, 18, 25 | Консултативна група по изпитванията |

АПРИЛ 2010 г. |

7, 14, 21, 28 | Съвет за цялостно управление на програмата ШИС ІІ |

24 | Заседание на националните ръководители на проекта / Комитет за ШИС-ВИС (технически ШИС ІІ) |

15 | Съвет за управление на промените / Семинар по миграцията |

8, 15, 22, 29 | Консултативна група по изпитванията |

МАЙ 2010 г. |

5, 12, 19, 26 | Съвет за цялостно управление на програмата ШИС ІІ |

26 | Комитет за ШИС-ВИС (технически ШИС ІІ) |

26 | Заседание на националните ръководители на проекта |

7, 21, 28 | Консултативна група по изпитванията |

20 | Семинар по миграцията / Съвет за управление на промените |

ЮНИ 2010 г. |

2, 9, 16, 30 | Съвет за цялостно управление на програмата ШИС ІІ |

17 | Съвет за управление на промените / Семинар по миграцията |

23 | Заседание на националните ръководители на проекта |

4, 11, 18, 25 | Консултативна група по изпитванията |

[1] Предложение за Регламент на Съвета за изменение на Регламент (ЕО) № 1104/2008 относно миграцията от Шенгенската информационна система (ШИС 1+) към Шенгенската информационна система от второ поколение (ШИС ІІ, първи стълб, COM/2009/508 окончателен).

[2] Вж. точка 3.2.1

[3] Регламент (ЕО) № 1104/2008 на Съвета от 24 октомври 2008 г. относно миграцията от Шенгенската информационна система (ШИС 1+) към Шенгенската информационна система от второ поколение (ШИС II), ОВ L 299, 8.11.2008 г., стр. 1.

[4] Решение (ЕО) № 2008/839/JHA на Съвета от 24 октомври 2008 г. относно миграцията от Шенгенската информационна система (ШИС 1+) към Шенгенската информационна система от второ поколение (ШИС II), ОВ L 299, 8.11.2008 г., стр. 43.

[5] Предложение за Регламент на Съвета за изменение на Регламент (ЕО) № 1104/2008 относно миграцията от Шенгенската информационна система (ШИС 1+) към Шенгенската информационна система от второ поколение (ШИС ІІ, първи стълб, COM/2009/508 окончателен).